Katso huippuhetket: HJK voitti Stadin derbyn – Morelos ja Odu sankareina

HJK voitti kauden 2016 ensimmäisen Stadin derbyn.

Helsingin Jalkapalloklubi nappasi pääkaupungin jalkapalloherruuden. HJK löi HIFK:n kauden ensimmäisessä Stadin derbyssä 2–1.

Isäntäjoukkue HJK sai otteluun salama-alun. Kolumbialaiskärki Alfredo Morelos pukkasi Klubin 1–0-johtoon jo ottelun toisella minuutilla. Maaliin antoi loistavan keskityksen nigerialaispakki Taye Taiwo.

HIFK tuli kuitenkin tasoihin pikavauhtia. Kapteeni Esa Terävä osui lähietäisyydeltä viidennellä peliminuutilla.

Maali-iloittelu jatkui pian. HJK:n nigerialaislaituri Odu käytti hyväkseen HIFK:n puolustuksen lievän epäröinnin ja vei Klubin 2–1-johtoon.

– Kova tempo on pelissä ja vähän liikaa intoa. Se kuuluu asiaan, HJK:n Nikolai Alho kuvaili avausjaksoa ISTV:n taukohaastattelussa.

HIFK:n kapteeni Esa Terävä yritti pysäyttää HJK:n Nikolai Alhon etenemisen.­

Toisella jaksolla HIFK jahtasi vimmatusti tasoitusta.

Reilun tunnin pelin jälkeen Mäkelällä oli erinomainen paikka tasoittaa ottelu, mutta ”Kirurgin” laukaus rankkaripilkun paikkeilta meni yli maalin.

Viisi minuuttia myöhemmin Mäkelä pääsi taas yrittämään maalintekoa. Hän laukoi kuitenkin Terävän keskityksestä läheltä yli. Entinen HJK:n pelaaja Mäkelä vajosi epäonnistumisen jälkeen päätään pidellen kentän pintaan – hän tiesi tuhrineensa loistavan tilaisuuden.

Viisi minuuttia ennen loppua Mäkelän kärkipari Pekka Sihvola pääsi laukomaan boksin sisältä. HJK:n maalivahti Thomas Dähne torjui kuitenkin loistavasti.

Lisäajalla HIFK:n toppari Tuomas Aho pääsi vielä puskemaan loistopaikasta, mutta hänen yrityksensä suuntautui ohi.

– Ottelun alussa oli muutama huonosti puolustettu tilanne, meille tehtiin taas liian helposti maaleja, HIFK:n Esa Terävä sanoi ISTV:n haastattelussa.

– Tokalla jaksolla saatiin hyvää painetta Klubin päätyyn. Itsellänikin oli hyvä tilanne. Ei vain laitettu palloa sisään, Terävä jatkoi.

HJK meni voiton ansiosta Veikkausliigan kärkeen. Se on kerännyt 26 pistettä 11 ottelusta. Kakkosena olevalla IFK Mariehamnilla on kasassa kolme pistettä vähemmän.

HIFK valahti taulukossa karsijan paikalle. Helsingin punaisella seuralla on kasassa yhdeksän pistettä kymmenestä pelistä.

HJK:n Atom juhli 2–0-osumaa yhdessä Odun kanssa.­